**Riigikogu kultuurikomisjoni**

**istungi protokoll nr 71**

|  |  |
| --- | --- |
| Tallinn, Toompea | Teisipäev, 03. mai 2016 |

Algus 14.00, lõpp 15.30

**Juhataja:**Laine Randjärv

**Protokollija:**Merje Noorlind

**Võtsid osa:**Aadu Must (osaliselt), Kalle Muuli, Krista Aru, Märt Sults, Viktoria Ladõnskaja, Kalev Kotkas (Mihkel Raua asendusliige), Angelika Berg (nõunik-sekretariaadijuhataja), Atko-Madis Tammar (nõunik)

**Puudusid:**Heidy Purga, Mailis Reps, Mihkel Raud ja Yoko Alender

**Kutsutud:**Eesti Lasteaednike Liidu juhatuse liikmed Evelin Sarapuu ja Liili Pille, Eesti Haridustöötajate Liidu juhatuse esimees Reemo Voltri ning jurist Külli Krööström, Eesti Linnade Liidu tegevdirektor Jüri Võigemast ning arendusdirektor Anneli Egel, Eesti Maaomavalitsuste Liidu tegevdirektor Ott Kasuri ja nõunik Taimi Saarma, Haridus- ja Teadusministeeriumi õpetajaosakonna juhataja Kristi Mikiver ja üldharidusosakonna peaekspert Tiina Peterson, Riigikontrolli kohaliku omavalitsuse auditi osakonna peakontrolör Airi Mikli ning auditijuht Tambet Drell

**Päevakord:**

**1. Märt Sultsi algatatud kollektiivne pöördumine „Lasteaedade õpetajate töö väärtustamisest“ - arutelu**

**Märt Sults** tutvustas algatatud kollektiivset pöördumist. 1 759 lasteaiaõpetaja allkirjastatud pöördumisega soovitakse, et koolieelseid lasteasutusi hakataks rahastama sarnaselt munitsipaalkoolidega ja lasteaiaõpetajatele kehtestataks töötasu alammäär, mis oleks rahastatud riigiee1arvelistest vahenditest.

**Liili Pille** sõnul jääb alushariduse ja lapsehoiuteenuse kättesaadavuse ja parema kvaliteedi tagamiseks ainult regulatsioonide koondamisest ühte seadusesse väheks ning vaja on riigi ja kohaliku omavalitsuste paremat koostööd, et lahendada alushariduse krooniline alarahastus. Omavalitsuseti on olukord jätkuvalt väga erinev. Tutvustati 25.-30. aprillil 2016 Eesti lasteaia õpetajate seas läbi viidud küsitluse tulemusi, mis käsitles üldist palgatõusu 2016. aastal ja üleminekut ühe õpetajaga töökorraldusele ning õpetaja palgatõusu seoses sellega. Kui töökorralduse paindlikumaks muutmisega loodeti, et vabanevaid vahendeid kasutatakse lasteaiaõpetajate palgatõusuks, siis tegelik pilt näitab, et ilmselt tõusevad sellisel juhul ka ootused õpetaja abile ning on püütud tõsta ka õpetajaabide palka.

**Reemo Voltri** sõnul on Eesti HaridustöötjateLiit (EHL) igal aastal tulenevalt põhikooli- ja gümnaasiumiseadusest üldhariduskoolide õpetajate palgaläbirääkimistel tõstatanud, et ka lasteaia õpetajatele peaks olema kehtestatud riiklik töötasu alammäär. Voltri lisas, et EHL on suurim haridussektoris töötavate inimeste organisatsioon ning on valmis olema esindusorganisatsioon ka lasteaiaõpetajaid puudutavates küsimustes.

**Jüri Võigemasti** sõnul on kohalikele omavalitsustele oluline vastu võetud riigi eelarvestrateegia, millega kujundatakse raamistik järgmiseks neljaks aastaks ning kus on ära markeeritud ka omavalitsuste tulubaasi tugevdamise teema. Selliselt on kohalikel omavalitsustel võimalik lahendada küsimusi kohtadel autonoomia raames, mis neile seadusega on antud. Võigemast lisas, et kui haldusreform saab kohalike omavalitsuste ühinemisel teoks, siis tuleb ka konsolideerimine ning protsessis vaadatakse üle ka kohaliku omavalitsuse sotsiaalse infrastruktuuri võrk, sh koolid ja lasteaiad. Võigemast rõhutas ühinemiskokkulepete olulisust seoses lasteaedadega.

**Taimi Saarma** andis ülevaate kohalike omavalitsuste palgamuutustest ning tõdes, et Rahandusministeeriumi andmetel on kõige suurem palgatõus, võrreldes kohaliku omavalitsuste teiste töötajatega, olnud lasteaiaõpetajatel. Ei saa öelda, et tegemist ei ole prioriteediga, vaid vastavalt kohalikule tulubaasile ja -oludele on palk erinev ja sellega tuleb leppida.

**Tiina Peterson** tutvustas alushariduse ja lapsehoiu kontseptsiooni ning sellest tulenevalt seaduse väljatöötamisprotsessi. Peterson selgitas, et alushariduse ja lapsehoiu eesmärk on luua paremaid võimalusi lastele ja peredele, omavalitsuse suurem otsustus korralduses ning lasteaedade ja lapsehoiu ühine regulatsioon. Põhiline muudatus seostub kogu süsteemiga – ei ole vaja kahte erinevat seadust koos erinevate rakendusaktidega. Kehtestatakse paindlikumad nõuded tervisekaitsele, personalile ja dokumentatsioonile. Kolmas oluline muudatus on seotud lapsehoidudega, kus täna puuduvad sisulised nõuded. Riigi vastutus on töötada välja seadus, toetada eesti keele kui teise keele õpet ning täienduskoolitust ja tagada õppevara õppekava elluviimiseks. Kohalike omavalitsuste vastutuseks on tagada 1,5-3 aastasele lapsehoiu- või lasteaiakoht ning 3-7 aastasele lapsele alusharidus lasteaias. Lisaks jääb alushariduse võimalus ka kodus või lapsehoius. Petersoni sõnul toimub eelnõu kooskõlastamine mais-juunis 2016 ning augustis 2016 esitatakse eelnõu Vabariigi Valitsusele.

**Airi Mikli** edastas Riigikontrolli poolse nägemuse, et kohalikel omavalitsustel on võimekus lasteaiateenust pakkuda ning seotud sellega, kuidas nähakse seda oma prioriteetide hulgas ning raha planeeritakse. Mikli pidas oluliseks suurendada teenuse pakkumise paindlikkust ning omavalitsuste otsustusõigust ja üldist võimekust. Oluline on parandada ka teenuse kvaliteeti panustades kõrgharitud õpetajatele ja lapsi toetavatele tegevustele ning parandada teenuse kättesaadavust.

Mikli sõnul ei pea Riigikontroll õigeks soovi, et lasteaia õpetaja palk tuleks sarnaselt üldhariduskooli õpetaja palgale riigi poolt rahastada, seada alammäär ning raha oleks sihtotstarbeline – see ei ole omavalitsuste ülesannete olemusega kooskõlas. Samas perioodidel, kui tahetakse saavutada eesmärke, võivad suunatud meetmed olla väga tõhusaks abiks – 2008. aastal kasutati meedet, kus omavalitsus sai riigilt vastavat toetust, kui lasteaia õpetaja palk oli tõstetud noorempedagoogi tasemele.

Mikli lisas, et kõne alla olev töökorralduse muudatus (1 õpetaja+2 õpetaja abi rühma kohta) lasteaedades, e paindlikumad koosseisu nõuded, aitavad tõsta õpetajate palka kuni 1/3 üldist palgakulu suurendamata.

Mikli tutvustas ka väljapakutud ideede võimalikku üldist rahalist mõju statistikas olevate andmete alusel: üldvalitsemiskulude efektiivsem kasutamine võimaldaks kokku hoida 15,8 miljonit eurot; õpetajate paindliku koosseisu (1 õpetaja + 2 õpetaja abi) võimaldaks tõsta lasteaiaõpetaja keskmise palga 994, vähem kui 1,7 miljonit maksaks riigile lasteaiaõpetajate palgatoetuse taastamine põhimõttel, et saavutada esmalt palgatase 85 % 2015. aasta õpetaja alampalgast (eeldusel, et riik ja KOVid panustavad 40/60 vahekorras). Lisaks tõi Mikli välja, et juhul, kui vabastada 6- 7 aastased lapsed kohatasust jätaks see KOVid ilma 4,8 miljoni euro suurusest tulust.

**Kalle Muuli** küsimusele lasteaiaõpetajate koondamise kohta vastati EHL poolt, et lasteaiaõpetajaid ei ole tõepoolest suudetud selliselt koondada nagu põhjamaades ning arenemisruumi on.

**Laine Randjärve** küsimusele valdade võrdluse kohta palga osas vastati Riigikontrolli poolt, et näiteks Tallinnas töötab suur osa lasteaiaõpetajaid 0,9 koormusega. Ehk siis deklareeritakse kõrgemat palgamäära, kuid koormusega hoitakse, et õpetajad seda määra siiski ei saa. Eesti Linnade Liidu esindaja lisas palgaläbirääkimiste kohta, et kohalikel omavalitsustel on oma palgakorralduse alused ning lasteaia õpetajate palgad on kohalikus omavalitsuses kõneaineks ja kokkulepete objektiks, kuigi läbirääkimiste osapoolte ning kokkulepete vormistamise osas võib leida parandamisruumi.

**Krista Aru** küsimusele huvihariduse kohta uues alushariduse kontseptsioonis vastati, et huvitegevus on väga vajalik, see on seotud alusharidusega ning tegemist on korralduse küsimusega. **Laine Randjärv** rõhutas muusikaõpetajate hädavajadust lasteaedades, seda tööd ei saa jätta rühmaõpetaja teha.

**Märt Sultsi** küsimusele kohalike omavalitsuste edasiste tegevuste kohta vastati omavalitsuste esindaja poolt, et on tehtud ettepanek põhikooli- ja gümnaasiumiseaduse ning koolieelse lasteasutuse seaduse ühtlustamiseks terminoloogia ja nõuete osas. Edasi tegeldakse ka lastehoiu temaatikaga.

**Laine Randjärve** rõhutas, et olenemata arutelust Riigikogu kultuurikomisjonis on tegemist kohaliku omavalitsuse otsustuspädevusega ning kultuurikomisjon seisab suures plaanis selle eest, et kohalikel omavalitsustel oleks suurem autonoomia ja otsustusõigus mitte ainult valdkonnapõhiselt, vaid et usaldus liiguks edasi ka asutuste juhtidele. Komisjon jätkab teema arutelu sügisel alushariduse ja lapsehoiu kontseptsiooni alusel välja töötatava seaduseelnõuga.

**Otsustati:**

**1.1**Võtta teadmiseks (konsensus).

|  |  |
| --- | --- |
| (allkirjastatud digitaalselt) | (allkirjastatud digitaalselt) |
| Laine Randjärv | Merje Noorlind |
| Juhataja | Protokollija |